
Herkules Pösö on alun seitsemättäkymmenettä ikävuottaan käyvä mies. Jos häntä ei tuntisi, voisi luulla huomattavasti vanhemmaksikin. Hiukset olivat karanneet aikapäiviä sitten hänen iänikuisen barettinsa alta. Baretti haiskahti Herkules Pösön voimakkaalle hielle. Se kun ei ollut turhan usein päässyt pesulle. Nenää miehelle oli annettu, no, ihan omiksi tarpeiksi. Lisäksi hänen leuassaan kasvoi pitkähkö rotanhännän näköinen parta, jonka hän aina solmi kuminauhalla kiinni. Eikä siinä vielä kaikki. Herkules Pösö oli lyhyt, suurivatsainen, länkisäärinen herrasmies, joka kyllä ulkoisesti oli renttu, mutta hänen älykkyytensä oli valioluokkaa. Se oli seikka, jonka vuoksi herra Pösö oli selvinnyt elämästä tekemättä juuri lainkaan työtä.


Herra Pösö oli syntynyt jossain maaseudulla ja niinpä hän halusi jälleen maaseudulle. Hän totesi asuneensa tarpeeksi kauan suurkaupungissa, ja tarkemmin sanottuna Espoossa. Hän halusi jälleen takaisin maalle.


Niinpä hän katseli useita Suomen karttoja ja googlasi samalla uutta kotiseutua etsien ja ties monettako kahvikupillista nauttien. Kauan hänen ei tarvinnut etsiä, kun hänen terävät ja viisaat silmänsä löysivät etsimänsä.


Rautavaara on suomalainen kunta, joka sijaitsee Pohjois-Savon maakunnan koillisosassa. Rasimäki sijaitsee noin kymmenen kilometrin päässä Rautavaaran kirkonkylästä. Kuoppaisen soratien varrella sijaitsevalle Rasimäen kylälle tuskin eksyy sattumalta, vaan sinne pitää osata hakeutua. Rasimäen näyttävät maisemat koostuvat Rautavaaralle tyypillisistä vaaranäkymistä. Rasimäellä sijaitsee myös kunnan uimaranta, Lehtolampi, sekä Lehtolammen läheisyydessä entinen, nyt jo hylätty tanssilava. Ennen aktiivinen kylä on ajan saatossa hiljentynyt, mutta tiettävästi Rasimäki on saanut viime vuosina uusia asukkaita. Rasimäellä on pitkä historia. Menneisyydessä kylän läpi kuljettiin Nurmeksen suuntaan.


Herkules Pösö oli tuijottanut karttojaan aivan riittävästi. Hän siirtyi espoolaisen kerrostaloasuntonsa ikkunan ääreen ja kulautti loput, jo kylmenneet kahvit mukistaan kerralla kurkkuunsa. Liike oli niin nopea, että hän ei ehtinyt niellä kaikkea kaatamaansa kahvia, vaan osa valui hänen pujoparralleen ja leualleen. Se ei Herkules Pösöä häirinnyt. Tokkopa hän edes huomasi vahinkoa. Niin innoissaan hän oli.


– Rasimäki, hän kiljaisi.


Hieman rauhoituttuaan hän keitti lisää kahvia. Herkules Pösö nautti kahvistaan, ja mielikuvitus lähti pikkuhiljaa laukkaamaan. Ja viimein Herkules Pösö nukahti.

Herkules Pösö alkoi suunnitella tulevaisuuttaan. Vaikka hän olikin rahamies ja omisti sieltä täältä kiinteistöjä, ei sitä olisi hänestä äkkipäätä huomannut. Enemmänkin hän näytti ryysyläiseltä kuin rahamieheltä. Ainoastaan nimi ja omaisuus osui kohdilleen. Ja sehän puolestaan ei kertonut mitään, koska nimen saattoi kuka tahansa vaihtaa, jos vain niin halusi. Niin kuin esimerkiksi Pekka Pouta. Herkules Pösö ei nimittäin uskonut, että se olisi Poudan alkuperäinen nimi. Eihän sääkään ollut aina poutainen. Mutta se oli kokonaan eri juttu se. Kuten sanottu, Herkules Pösö oli hyvinkin vaatimaton mies. Hän asui Espoossa vuokrayksiössä ja liikkui ryysyissä. Ainoastaan uusista ja nopeista autoista hän piti. Hän nimittäin halusi päästä turvallisesti ja nopeasti sinne, minne nyt milloinkin oli menossa. Tällä hetkellä hän oli menossa Rautavaaran Rasimäelle, ja niinpä hänellä olisi hyvin paljon suunniteltavaa.

Ensi töikseen hän kävi liikekeskus Sellossa Espoossa ostamassa tarvitsemiaan tuotteita. Mukaan lähti muun muassa pari tyköistuvaa tyylikästä pukua, pari paria laadukkaita kenkiä, alusvaatteita ynnä muuta. Seuraavaksi hän osti kultasepän liikkeestä pari kallista ja tyylikästä kelloa, niin kaulaan kuin ranteeseenkin paksuja kultaisia riimuja, joita ketjuiksikin kutsutaan, joka toiseen sormeen kalliin sormuksen, kravattineulan sekä kasan tyylikkäitä kalvosinnappeja. Kun hän asteli ulos kultasepän liikkeestä, hän muistutti enemmänkin joulukuusta kuin liikemiestä. Ohi kiitävät ihmiset huomasivat kyllä hänet. Sen verran hilpeyttä hän herätti. Hän tiesi kuitenkin, että joskus sitä joutuu työn vuoksi kikkailemaan sitä ja tätä. Seuraavaksi hän suunnisti Prismaan, josta hän osti tyylikkään huopahatun, paksuja kauniita sikareja ja suuren laukun, jonka hän pakkasi kirnupiimällä, lenkkimakkaralla ja keltaisella Jaffalla. Siinä olisi hänen matkaeväänsä. Hän kun ei erityisemmin pitänyt huoltoasemaruoasta. Ainoastaan tankatessa siellä saattoi käydä kahvilla. Hän osti itselleen myös uuden suuren lompakon, jossa oli monta lokeroa luottokorteille. Maksettuaan tuotteet ja vietyään ne autoon hän paineli pankkiin, josta nosti niin paljon käteistä, että sillä rahalla matkustaisi pari kertaa maailman ympäri yhteen soittoon. Ja näin matka Espoosta Rautavaaran Rasimäelle saattoi alkaa.

Herkules Pösö puki ylleen laadukkaan puvun, laittoi jalkoihinsa nahkakengät, kravatin kaulaansa ja koristeli itsensä kultasepältä ostamillaan helyillä. Pisteeksi iin päälle hän läpytteli poskilleen ja kainaloihin hiukan Menneniä. Hän kurotti takapenkiltä kylmälaukun ja kahlitsi sen turvavyöllä pelkääjän paikalle. Hän nukkui reilun puoli tuntia, kunnes hänen puhelimensa herätti hänet. Viimein hän tunsi olevansa riittävän pirteä hypätäkseen rattiin.


Aurinko oli kiivennyt jo korkealle, mutta se ei vaikuttanut millään lailla liikemies Herkules Pösön mielialaan. Kesä ei ollut kunnolla alkanutkaan, ja hänellä oli jo selvät sävelet, mitä loppuelämälleen tekisi. Hän kaivoi kylmälaukusta piimäpurkin ja aukaisi sen. Hän asetti sen keskikonsolissa sijaitsevaan syvennykseen. Hän avasi myös pussin, jossa sijaitsi aimo pätkä hampparin käyrää. Hän repi makkarasta kuoret pois ja jatkoi matkaansa syöden välillä makkaraa ja juoden päälle ah niin hyvää kirnupiimää. Koko ajan hän silti ajoi autoaan ja taitavasti ajoikin. Koko ajan hänen aivonsa tekivät muista toiminnoista huolimatta töitä, ja hän tiesi, mitä pitäisi tehdä, kun hän saapuisi vihdoin Rautavaaran kirkonkylälle. Herkules Pösön kädet, jalat, pää ja suu olivat niin täynnä kaikkea tekemistä, että oli vain ajan kysymys, että jokin näistä ennemmin tai myöhemmin pettäisi. Niinpä puoliksi mutusteltu makkara ja kirnupiimä valuivat hänen leukaansa pitkin ja viimein uutukaisen puvun takille ja housuille. Herkules Pösö yritti putsata kädellään sotkua pois. Nyt se näytti enemmän ravintolaillan päätteeksi grillillä nautitun yöpalan jätöksiltä.


– Perkele, pääsi Herkules Pösön suusta.


– No, eipä tuolla väliä. Onhan noita pukuja takakontissa lisää. Ja onhan nuo pesulatkin keksitty.


Kun Herkules Pösö oli viimein ajaessaan “lounastanut”, hän jatkoi matkaansa normaalisti. Aurinko paistoi niin, ettei hän juuri nähnyt eteensä. Silloin hän huomasi ensimmäisen asian, jonka oli unohtanut. Aurinkolasit. Ne olivatkin koitua hänen kohtalokseen. Hän huomasi nimittäin viime tipassa liftarin. Hyvä kun tämä ei jäänyt hänen uuden Audinsa alle. No ei jäänyt. Takapenkillä oli vielä sen verran tilaa, että naisen matka-askit mahtuivat sinne. Kiireen vilkkaa Herkules Pösö siirsi kylmälaukkunsakin sinne ja pyysi liftaria istumaan viereensä etupenkille.


Autossa vallitsi hetken hiljaisuus. Herkules Pösö kiihdytti uutukaisen Audinsa täyteen vauhtiin sen kummemmin eteensä katsomatta. Sen sijaan hänen katseensa viipyi enemmänkin juuri autoon nousseessa kauniissa liftarissa. Herkules Pösö ihaili tätä kaunista olentoa ja mittaili naista päästä varpaisiin. Nainen oli sonnustautunut arkisesti tiukkoihin farmarihousuihin, lenkkitossuihin, nahkatakkiin ja pallokuvioiseen kauluspaitaan. Herkules Pösön mielestä kauluspaidan olisi kyllä voinut napittaa kiinni ylempääkin, koska näytti, että naisen täydelliset rinnat tulisivat ulos paidasta hetkenä minä hyvänsä. Senpä vuoksi Herkules Pösö oli pakotettu nostamaan katseensa naisen rinnoista tämän kasvoihin. Näin olisi parempi pitää auto tiellä. Nainen ei ollut meikannut kasvojaan lainkaan, eikä hänellä ollut edes kynsilakkaa. Sen sijaan pitkä kihara vaalea tukka näytti perin eläväiseltä. Nainen tökkäsi kauniin kätensä Herkules Pösön eteen.


– Ilona Kiimalainen. Hauska tutustua.


– Herkules Pösö. Ilo on kokonaan minun puolellani. Siis tutustumisen ilo.


Herkules Pösö ei enää tuntenut olevansakaan niin sulava puheissaan kuin aikaisemmassa elämässään. Tämä nainen oli laittanut hänen päänsä pyörälle, vaikka tutustumisesta oli kulunut vasta viisi minuuttia. Kun Herkules Pösö viimein toipui tämän ihanan naisen aiheuttamasta “psykoosista”, hän sai sanottua:


– Mihis neidillä matka?


– Rautavaaran Rasimäkeen. Ja joo. Olenhan minä neiti. Onkos se herra poikamies?


– Olen. Olen. Vastasi Herkules Pösö nopeasti. Ja minäkin olen menossa Rautavaaralle.


Herkules Pösö kertoi, että hän olisi toki myöhemmin menossa Rasimäen kylälle, mutta hänen pitäisi sitä ennen tehdä vähän järjestelyjä kirkonkylällä.


– Minä olen paluumuuttaja, Ilona kertoi. Läksin ihan ex tempore matkaan. Myin omaisuuteni Helsingissä. Tuli niin koti-ikävä, kun tuota ikääkin on jo melkein kuusikymmentä vuotta. Mulla kun on siellä Rasimäessä pieni mökki, niin ajattelin, että jos palkkaan jonkun työttömän rakennusmiehen saneeraamaan mökkini. Ja eihän sitä tiedä, jos vaikka vanhoilla päivillä rakastuisikin, ja olisi näin ihanaa elää loppuelämä haluamassaan paikassa haluamallaan tavalla.

Niinpä niin, ajatteli Herkules Pösö.


Herkules Pösö kaarsi autonsa hetken päästä huoltoasemalle. Oli aika tankata ja ruokailla. Myös Ilona Kiimalaisella kuului olevan nälkä. Herkules Pösö tarjoaisi neidille mielellään lounaan.


Huoltoaseman yhteydessä oli myös pienet majoitustilat sekä pubi. Herkules Pösö kertoi olevansa aika väsynyt. Olihan hän joutunut viime aikoina touhuamaan kaikenlaista. Niinpä hän ehdottikin neiti Kiimalaiselle, että mitä tämä tykkäisi, jos matkalaiset yöpyisivät motellissa. Olisi aivan eri asia jatkaa seuraavana päivänä matkaa levänneenä. Neiti Kiimalainen oli samaa mieltä. Ja niin asia oli sovittu.


Huoltoasema oli pieni tienvarsipaikka, jossa ei liiemmin ruokatarjoiluihin panostettu. Eipä tietenkään. Eihän siellä asiakkaitakaan käynyt muuta kuin tankkaamassa ja satunnaisesti kahvilla. Siitä huolimatta ruokalistalta löytyi aina kaksi lämmintä lounasta. Tuona kyseisenä aamuna ne olivat omeletti kinkulla sekä hernekeitto purkista. Herkules Pösö istutti uuden viehkeän tuttavuutensa ikkunapöytään. Niin. Tosin koko kahvilassa ei ollutkaan kuin kaksi tien myötäistä pöytää. Kahvilan pitäjä löntysteli suurine mahoineen ja linttaan astuttujen, jo parhaat päivänsä nähneiden tossujen natistessa ainoiden asiakkaidensa tykö lykäten saastaisen ruokalistan näiden eteen. Näytti siltä, että lista oli painettu samana päivänä kuin Suomi sai itsenäisyytensä. Listassa oli kyllä runsaasti ruokalajeja, mutta päällimmäiseksi oli nitojalla lyöty “hernekeitto, omeletti”.


– Haluatko munaa vai hernekeittoa, kysyi Herkules Pösö. Samassa hän tunsi punastuvansa. Matkakumppani ei kuitenkaan näyttänyt olevan millänsäkään. Päinvastoin. Hän hymyili ja vastasi:


– Jospa minä ottaisin munaa.


Ja niin Herkules Pösö tilasi kaksi annosta omeletteja.


Siihen lounaaseen laukesi molempien matkalaisten jännitys. Aivan kuin he olisivat tunteneet toisensa jo pitempäänkin.


Herkules Pösö ja Ilona Kiimalainen ruokailivat kaikessa rauhassa jutellen niitä näitä. Ilona Kiimalainen päätti käväistä tutustumassa paikalliseen “luontoon”. Sillä välin Herkules Pösö ottaisi pari työpuhelua Rautavaaran suuntaan ja hoitelisi muutenkin juoksevia asioitaan. Viimein molemmat olivat valmiita ja päättivät siirtyä motelliin, jossa olisi tarkoitus levätä seuraava yö.


Kello oli kuitenkin sen verran paljon, mutta kuitenkin liian vähän, että he eivät lopulta osanneet päättää kuinka etenisivät. No. Onneksi sitä varten oli olemassa koulutettu portieeri. Tämä valitteli, koska talosta ei löytynyt yhden hengen huoneita. Toisaalta eivät matkalaiset olleet sanallakaan kertoneet, etteikö kyseessä olisi pariskunta. Ja niin heidän tavaransa kannettiin kahden hengen huoneeseen.


Matkalaiset ajattelivat, että kun tässä kerran yö motellissa vietettäisiin, niin miksipä he eivät voisi käydä ottamassa pubissa pari drinksuakin ja tutustua toisiinsa kunnolla.


Ja näin tehtiin. Pian matkalaiset jo istuivatkin pubissa ja nurkkapöydässä. Siitäkin oli, kas kummaa, näkymä ulos. Pian heidän eteensä kannettiin kuparipannullinen kuumaa ja vahvaa kahvia sekä molemmille lasilliset konjakkia.

Alun kankeuden jälkeen juttu alkoi luistaa. Toinen syy siihen lienee ollut konjakki. Mitä enemmän sitä kului, sen tutummaksi kaksikko tuli.


Nurkkaan oli laatoitettu parin neliön tila, joka todennäköisesti markkeerasi tanssilattiaa. Mitään jauhoja siihen ei tarvinnut baarista liukastukseksi pyytää. Sen verran lattialla oli siivoamatonta hiekkaa. Tanssilattian viereen oli kuskattu vanha, jo lähes maaliton piano. Lähes kalju, lihaton, pitkäsorminen pianisti istahti pianon ääreen jakkaralle päästellen ilmoille epävireisellä pianollaan sulosointujaan. Kaikki oli siihen saakka hyvin, kunnes hän alkoi laulaa. Laulu muistutti enemmänkin sitä, kun kissan hännän päälle poljetaan. Sivusta katsottuna pianisti oli kuin Asser Fagerström pianonsa ääressä. Asser ei tosin edes yrittänytkään koskaan laulaa. Ainakaan yleisölle.


No. Kaikesta huolimatta Herkules Pösö pyysi Ilona Kiimalaista tanssimaan ja myös sai luvan. Ja niin uudet ystävykset viettivät pitkän illan pubissa tanssien, drinkkejä nauttien ja toisiinsa tutustuen. Vaihdettiinpa siinä sivussa muutama suudelmakin.


Tuli aika, että pubissa valot alkoivat välkkyä, eli tuli valomerkki. Niinpä ystävykset ostivat pubista ylimääräistä rahaa vastaan pari pulloa konjakkia ja siirtyivät huoneeseensa. Heille oli vuode avattu valmiiksi, ja molempien tyynyille laitettu Omar-karamelli. Pikkuruisessa keittiösyvennyksessä oli pieni pöytä ja kaksi tuolia. Pöydällä oli myös kaksi lasia. Pariskunta jatkoi toisiinsa tutustumista konjakkia nauttien. Viimein tuli aika, että oli käytävä vuoteeseen. Molemmat riisuivat vaatteensa rohkeasti ollen viimein Aatamin puvussa ja vähän Eevankin. Ja lopulta ilkosilleen. Molemmat tuijottivat toisiaan ihaillen. Neiti Kiimalainen saisi olla koko yön nimensä veroinen, ajatteli Herkules Pösö. Herkules Pösön tietyt paikat olivat taas neiti Kiimalaisen mielestä sen näköisiä, ettei hän epäillyt lainkaan, etteikö hänelle tulisi iki-ihana yö. Herkules Pösö puolestaan tiesi, että hän oli löytänyt itselleen vähintäänkin kultakimpaleen. Ja molempien toiveet toteutuivat. Niin he totesivat vähäunisen yön jälkeen.


Aamulla he kävivät yhdessä suihkussa, ja olo oli sen verran hutera, että he päättivät ottaa pubissa pari tasoittavaa ja syödä. He ajattelivat levätä toisenkin yön motellissa, ilman alkoholia tällä kertaa, ja jatkaa matkaa seuraavana päivänä. Herkules Pösö pystyisi samalla päivällä hoitelemaan juoksevia asioitaan puhelimella ja läppärillä.

Kun aamiaiset oli nautittu, tasoittavat otettu ja käyty vielä lenkilläkin, olo tuntui niin Herkules Pösöllä kuin Ilona Kiimalaisellakin olevan normaalia parempi. Neiti Kiimalainen ei voinut olla kuulematta Herkules Pösön puheluita. Niin pieni oli heidän huoneensa. Ei tosin Herkules Pösö yrittänytkään puheluita salata. Päinvastoin. Hän tiesi, että neiti Kiimalaisen tie veisi Rautavaaran kautta lopulta Rasimäkeen. Aivan kuin hänen itsensäkin. Niinpä neiti Kiimalainen sai kuulla, että herra Herkules Pösö haluaisi elvyttää Rasimäen kylän täysin. Mies rakennuttaisi sinne palveluita, lisää asuntoja ja ties mitä. Ja neiti Kiimalainen oli tottunut viimeisen vuorokauden aikana näkemään, että jos Herkules Pösö jotain päätti, se myös tapahtui. Olipa herra Herkules Pösö edellisen vuorokauden aikana kuullut, mikä oli ollut neiti Kiimalaisen ammatti. Tämä oli ollut johdon assistentti, oikea käsi ja ties mitä. Niinpä Herkules Pösö kysyi, suostuisiko neiti Kiimalainen olemaan sitä myös hänelle. No, neiti Kiimalainen suostui oitis. Sen verran vakuuttava herra Pösö oli ollut viime aikoina, että kannatti suostua. No. Nyt asiat olivat menneet niin vilkkaasti eteen päin, että saattoi jo puhua nuorestaparista ja liiketoimista. Nuoripari totesi olevansa jo hyvässä kunnossa, eikä herra Pösön suussakaan maistunut enää kissanpaska edellisillan ja yön juomien jälkeen, eikä oman alkometrin viisarikaan heilahtanut, joten he päättivät sittenkin lähteä tien päälle, eivätkä pysähtyisi ennen kuin Rautavaaran kirkonkylällä. Herkules Pösö oli tehnyt Rautavaaran kunnanjohtajalle sen sortin tarjouksen, että tämä oli pakotettu ainakin kuuntelemaan, mikä lopulta herra Herkules Pösön ajatus oli. Kunnanjohtaja oli antanut Pösölle jopa kesäasuntonsa osoitteen siltä varalta, että tulijat eivät ehtisi kunnantalolle virka-aikana. No eivät ehtineet. Virka-aikana. Tarkoituksella. Se oli Herkules Pösön taktiikka. Tapa tehdä itsensä vieläkin jännittävämmäksi, näin hän viimeistään tiesi olevansa niskan päällä. Samaa mieltä oli myös neiti Ilona Kiimalainen, vaikkei mitään sanonutkaan.


Ja väsyneenä mutta onnellisena ja valppaana Herkules Pösö sammutti viimein komean Audinsa Rautavaaran kunnanjohtajan kelohonkaisen piilopirtin sepeliselle pihatielle. Vettä ei näyttänyt olevan missään, mutta olihan kunnanjohtaja teettänyt pienen lammikon kääntöpaikalle, ihan vaan silmäniloksi. Suomalainen kun on siitä kumma otus, että sen on pakko saada läprätä veden kanssa kesäisin. Muuten se kuulemma voi henkisesti huonosti. Kuulemma jopa paskahuussin ikkunasta olisi terveellistä näkyä jonkinmoinen vesilätäkkö.


Enempää Herkules Pösön ajatukset sitten eivät ehtineetkään lennellä, kun kunnanjohtaja akkoineen laskeutui leveitä portaita alas vieraitaan vastaan. Vaikka oli ilta, kunnanjohtaja oli pukeutunut tyylikkääseen pukuun ja rouva kukikkaaseen iltapukuun. Komea oli Herkules Pösönkin puku kravatteineen huopahattuineen. Ja myös Ilona Kiimalaisen yllä oli kaunis ja kukikas mekko. Nuoripari ojensi kunnanjohtajalle vaimoineen pullon laatukonjakkia ja suklaarasian. Hymyssä suin nämä ottivat vastaan lahjat. Kun viimein oli käsipäivää annettu siitäkin huolimatta, että koronaa vielä esiintyi, kunnanjohtaja pyysi vieraat sisään. Jos kelopirtti oli hulppea ulkoa, lattialla tökötti tukeva kelohongasta rakennettu pöytä, joka oli katettu neljälle. Herkules Pösö oli varma, että heitä oli todellakin odotettu. Sen verran hyvin hän sai kunnanjohtajan vakuutettua jo puhelimessa. Herkules Pösö katseli ympärilleen ja mietti mielessään, että joko pienellä paikkakunnalla maksetaan hyvin, tai sitten pitää vain olla mielikuvitusta.

Kunnanjohtaja esitteli itsensä tulokkaille eli Herkules Pösölle ja hänen assistentilleen Ilona Kiimalaiselle. Kunnanjohtaja esitteli myös nuorikkonsa ja kehui, kuinka tämä oli hänelle ikään kuin käden jatke. Niinpä niin.


Kun poronkäristykset voipottuineen päivineen oli nautittu ja jälkiruoaksi muutama konjakki kahvilla höystettynä juotu, oli virallisen osuuden aika. Herkules Pösö aloitti tavoilleen uskollisena kehumalla kunnanjohtajaa jopa asioissa, joissa tällä ei ollut osaa eikä arpaa. Tämä oli tapa herättää luottamus, ja se toimi aina. Sen jälkeen hän löi faktat pöytään. Hän halusi vuokrata entisen Katajamäen koulun nykyiseltä omistajalta ja vaikka ostaa sen, jos vain se oli kaupan. Hän halusi nimittäin saneerata koulun mieleisekseen ja teettää siitä kyläpäällikön konttorin, ja sen yhteyteen pari asuntoa ja vastaanottotilat ja tietenkin työtilat neiti Kiimalaiselle. Herkules Pösö oli ottanut selvää, että Rautavaaran kirkonkylällä oli pilvin pimein työttömiä ammattitaitoisia rakennusmiehiä, joten saneeraajistakaan ei tulisi pula. Eikä siinä vielä kaikki. Herra Herkules Pösö oli suunnitellut uudistavansa koko kylän uuteen uskoon. Hän oli laskelmissaan tullut siihen tulokseen, että ne jotka jo asuivat jossain päin kylää, saisivat asua siellä edelleenkin. Hän kuitenkin rakennuttaisi kyläkaupan, kyläkoulun, kunnon tanssilavan, bensaaseman, taksiaseman. Poliisitaloon tulisi yksi kyläpoliisi, palokuntaa hoitaisi yksi eläköitynyt palomies, pieni terveystalo toimisi kahdella lääkärillä, linja-auto kulkisi joka päivä Nurmeksesta, ja kauppa-auto totta kai. Jokaisesta ihmisestä, jotka hän hommiinsa valitsisi, tulisi itsenäisiä yrittäjiä. Lisäksi tarvitaan metsureita, maanviljelijöitä ynnä muita. Mutta ensimmäiseksi pitää rakentaa kyläpäällikölle kunnon pytinki sihteereineen. Kyllä kai Rautavaaran kunta meidät voi siihen asti majoittaa ja ylläpitää, kunnes pääsemme omillemme. Ja haluan muistuttaa, että kaikki mitä me teemme, tulee vielä teille monin kerroin takaisin. Emmekä me heti ole mitään rahoja kiljumassa. Kyllä sitä riittää omastakin takaa. Kyllä raha-asiat keretään sumplia tuonnempanakin, vai mitä. Eipä tuohon kunnanjohtajalla ollut lisättävää. Oikeastaan kellään ei ollut. Seurasi hetken hiljaisuus, kunnes kunnanjohtaja totesi, että mitä jos mentäisiin kaikki kerralla saunaan. Se on tapa, jota noudatetaan vielä tänäkin päivänä hänen kotopuolessaan. Ketään ei kuitenkaan kiinnostanut tietää, mistä herra oli kotoisin. Sen sijaan kunnanjohtajan vaimon katse kiinnittyi Herkules Pösön jalkoväliin. Tämä oli sitä mieltä, että herra Pösö tulisi tekemään vielä suuria ja valloittavia kauppoja. Herkules Pösö katsoi naista vienosti suoraan silmiin ja hymyili.

Viimein oltiin siinä tilanteessa, että kaikkiin mahdollisiin hankkeisiin oli luvat haettu, saatu ja maksettu. Ensi alkuun rakennusvalvontaviranomaiset ynnä muut asianosaiset olivat pitäneet kaikkea pilkantekona, mutta kun kaikki tarvittavat paperit oli toimitettu lupineen ja lupamenettelyineen kunnan rakennustarkastajalle, alkoi viranomaisten hymy hyytyä. Vastaavanlaista hakemusrypästä viranomaisilla ei ollut ollut koskaan aikaisemmin pöydällä. Ehkä juuri sen vuoksi asia oli ollut niin vaikea päättää. Mutta kun kaikki oli hakija Herkules Pösöllä hanskassa, ei tätä hakemusrypästä voinut yksinkertaisesti kieltääkään. Ja olihan mies jo ilmoitellut puhelimitse kylällä jo asuville asukkaille, että sinne tulee nousemaan uusi pytinki poikineen, niin tiesi tämä herra Pösö myös velvollisuutensa. Siitäkin huolimatta, että kaikki tarvittava tieto oli nykyään niin helppo kaivaa esiin. No. Joka tapauksessa päätökset rakennuslupiin ja saneerauskohteisiin oli herra Herkules Pösölle myönnetty, ja päätökset mies oli myös saanut. Mies oli myös luvat jo maksanut. Lopulta koko Rautavaaran kunnan kaikki isokenkäiset jäivät jännittyneinä odottamaan, mitä ukko Pösö kumppaneineen saisi aikaiseksi Rasimäen kylässä.


Oltiin viimein siinä tilanteessa, että alkoi olla tekojen aika. Sen huomasi myös viisas kunnanjohtaja. Hän näki, että kaikki oli kunnossa, ja että hankkeesta ei voisi seurata mitään muuta kuin hyvää. Niinpä hän tarjosi auttavan kätensä herra Herkules Pösölle ja tämän avustajalle Ilona Kiimalaiselle. Ensi töikseen kunnanjohtaja tarjosi hanketta varten kesämökkinsä Herkules Pösön käyttöön. Hän saisi käyttää kelohuvilaa pääkallonpaikkanaan ja pitää siellä vaikka kokouksia. Isommille palavereille hän tarjoaisi tiloja kunnantalolta. Tämä järjestely sopi Herkules Pösölle vallan mainiosti. Kunnanjohtajalla olisi ollut tarjota Pösölle rakennuspiirtäjä/rakennusmestarikin. Tästä johtaja Pösö joutui kuitenkin kieltäytymään. Hänellä oli nimittäin hankkeeseen oma mies jo nimetty, ja tämä oli niin pitkällä, että päästäisiin pian rakentamaan. Herkules Pösö nimitti tehtävään rakennuspiirtäjä/teknikko/rakennusmestari Valdemar Jortikan. Hän oli monissa liemissä keitetty ammattilainen ja tiesi, miten yksi hyvä kylä rakennetaan. Sen sijaan Herkules Pösö antoi kunnanjohtajalle yhden tärkeän tehtävän: jos tämä valikoisi kunnasta kaikki työkykyiset ja -haluiset rakennusmiehet ja passittaisi nämä hänen juttusilleen. Ja asialla olisi kiire. Kunnanjohtaja räpläsi kalenteriaan ja totesi, että hän voisi tehdä sen saman tien. Ja jo iltapäivällä kunnanjohtajan kelohonkaisen huvilan piha oli täynnä eri-ikäisiä ja erinäköisiä suomalaisia rakennusmiehiä. Neiti Ilona Kiimalainen otti jokaiselta henkilötiedot ja osaamisalueet ylös ja piti pikaisen työhönottohaastattelun. Sen jälkeen jokainen pääsi ruokailemaan ja kahvittelemaan. Kun kaikki oli valmista, kunta tarjosi linja-autokuljetuksen majapaikkaan, koska seuraavana aamuna olisi lähtö kohti Rasimäkeä.


Kunnanjohtajan vaimo tiskaili ja laittoi paikat kuntoon. Se oli sitä tekemistä mistä hän piti. Lisäksi herra Pösön seura jotenkin viehätti häntä. Viimein päivä oli täysi, ja kunnanjohtajapari tarjosi Pösölle ja neiti Kiimalaiselle iltapalan. Mukaan ehti myös Herkules Pösön palkkaama rakennuspiirtäjä/teknikko/rakennusmestari Valdemar Jortikka. Jortikka oli suuri, nokkela ja älykäs mies, joka nautti suurta arvostusta seurassa kuin seurassa. Sen sai kunnanjohtajapari ja jopa neiti Ilona Kiimalainen tuta. Herkules Pösö tunsi miehen jo ennestään ja tiesi, että tämä oli kyvykäs, ja häneen saattoi luottaa.

